**Abu Ghraibin vankila** (arab. سجن أبو غريب‎, *Sijn ’Abū Ġurayb*) oli 1960-luvulla rakennettu vankila Abu Ghraibissa Irakissa. Vankila sai mainetta sen vankien kiduttamisesta ja tappamisesta. Abu Ghraibin vankila sai kansainvälistä huomiota vuonna 2003 Yhdysvaltojen Irakiin hyökkäyksen jälkeen, kun paljastui, että vartijat olivat kiduttaneet ja käyttäneet hyväksi vankeja rakennuksen koalitiojoukkojen käytössä olleessa osassa.

Vuonna 2009 Irak avasi Abu Ghraibin vankilan uudella nimellä **Bagdadin keskusvankila** (arab. سجن بغداد المركزي‎, *Sijn Baġdād al-Markizī*), mutta sulki sen vuonna 2014 turvallissyihin vedoten.

Historia
--------

Abu Ghraibin vankilan rakensivat länsimaiset urakoitsijat 1960-luvulla. Alueen koko oli 280 hehtaaria, ja sen vieressä oli yli neljän kilometrin levyinen turva-alue. Vankila sisälsi 24 vartiotornia.

Abu Ghraibin vankilassa teloitettiin vuonna 1984 arviolta 4 000 vankia. Vuoden 2000 helmi-maaliskuussa vankilassa teloitettiin ainakin 122 miesvankia.

Vuonna 2001 vankilassa oli 15 000 vankia, ja vuonna 2002 Saddam Husseinin hallitus aloitti laajennusprojektin kuuden uuden sellirakennuksen lisäämiseksi vankilaan. Rakennustyöhön käytettiin 12,2 miljoonaa Irakin dinaaria.

Lokakuussa 2002 Saddam Hussein armahti pääosan irakilaisista vangeista. Kun vangit vapautettiin ja vankila jäi tyhjäksi, se ryöstettiin.*lähde?*

Huhtikuun 2. päivänä 2005 yli 60 kapinallista hyökkäsi vankilaan Abu Ghraibin taisteluna tunnetussa taistelussa. Kaksi tuntia kestäneessä taistelussa kuoli Yhdysvaltain armeijan mukaan vähintään 50 hyökkääjää. Lopulta hyökkääjät joutuivat vetäytymään. Iskussa vankilaan loukkaantui 36 henkilöä: siviilejä, vankeja ja Yhdysvaltain armeijan sotilaita. Hyökkääjät käyttivät pienaseita, raketteja ja heittivät kranaatteja muurien yli. Teosta syytettiin Irakin al-Qaidaa.

Maaliskuussa 2006 Yhdysvaltain armeija päätti siirtää 4 500 vankia muihin vankiloihin ja siirtää Abu Ghraibin vankilan hallinnan Irakin viranomaisille. Vankila ilmoitettiin tyhjennetyksi vangeista elokuussa 2006. Muodollinen siirto tehtiin 2. syyskuuta 2006. Se suoritettiin kenraalimajuri Jack Gardnerin, Task Force 134:n komentajan ja Irakin edustajien välillä.*lähde?*

Helmikuussa 2009 Irak avasi Abu Ghraibin vankilan uudella nimellä Bagdadin keskusvankila. Se oli suunniteltu majoittamaan 3 500 vankia. Irakin hallitus ilmoitti aikovansa lisätä vankien määräksi 15 000 vuoden loppuun mennessä.

### Vankilapako 2013

Suuri vankilapako tapahtui 21. heinäkuuta 2013, jolloin pakeni ainakin 500 vankia. Parlamentin turvallisuus- ja puolustusvaliokunnan vanhempi jäsen kertoi paenneiden vankien olevan enimmäkseen al-Qaidan kuolemaantuomittuja jäseniä.

Samanaikainen hyökkäys tapahtui toisessa vankilassa, Tajissa noin 12 mailia Bagdadista pohjoiseen. Hyökkäyksessä sai surmansa 16 Irakin turvallisuusjoukkojen jäsentä ja kuusi militanttia.

Irakin ja Levantin islamilainen valtio (ISIS) piti lehdistötilaisuuden ja väitti, että hyökkäyksessä käytettiin 12 autopommia, itsemurhapommittajia sekä kranaatinheittimiä ja raketteja. ISIS väitti myös tappaneensa yli 120 hallituksen sotilasta, vaikka Irakin viranomaiset väittivät, että kuolleissa oli vain 25 turvallisuusjoukkojen jäsentä, 21 vankia ja vähintään 10 militanttia.

### Vankilan sulkeminen

Irakin oikeusministeriö ilmoitti 15. huhtikuuta 2014 sulkeneensa vankilan pelätessään, että ISIS, joka hallitsi tuolloin suurta osaa Anbarin maakunnasta, voisi ottaa sen haltuunsa. Kaikki 2 400 vankia siirrettiin muihin maan korkean turvatason tiloihin. Oikeusministeriö ei kertonut, onko sulkeminen väliaikainen vai pysyvä.

Abu Ghraibin kidutusskandaali
-----------------------------

Tämä kuva kidutetusta vangista (kuvassa Abdou Hussain Saad Faleh) on tullut kansainvälisesti tunnetuksi, ja se päätyi lopulta The Economist -lehden kanteen.
*Pääartikkeli: Abu Ghraibin vankilan kidutusskandaali*
Huhtikuussa vuonna 2004 CBS:n 60 Minutes -ohjelma paljasti vankilasta kuvia, joissa näytettiin vankilan vankien kidutusta. Yhdysvaltain armeijan ja tiedustelupalvelun jäsenet syyllistyivät ihmisoikeusloukkauksiin ja sotarikoksiin vankeja vastaan Abu Ghraibin vankilassa Irakissa. Vankilassa tapahtui muun muassa fyysistä hyväksikäyttöä, seksuaalista nöyryytystä, sekä fyysistä että henkistä kidutusta, raiskaamista sekä Manadel al-Jamadin tappaminen ja hänen ruumiinsa häpäiseminen.

Tapahtumat herättivät järkytystä ja raivoa, ja ne tuomittiin laajasti sekä Yhdysvalloissa että eri puolilla maailmaa.

Tunnettuja Abu Ghraibiin liittyviä joukkohautoja
------------------------------------------------

Bagdadin länsilaidalla sijaitsevan Al-Zahedin siviilihautausmaan lähellä olevissa salaisissa haudoissa on lähes tuhannen poliittisen vangin jäänteitä. Silminnäkijän mukaan Abu Ghraibin vankilasta saapui kerralla 10–15 ruumista, jotka paikalliset siviilit hautasivat. Teloituksessa Abu Ghraibissa 10. joulukuuta 1999 surmattiin 101 ihmistä yhdessä päivässä. 9. maaliskuuta vuonna 2000 tapettiin 58 vankia kerralla.

Merkittäviä vankeja
-------------------

* Farzad Bazoft
* Yunis Khatayer Abbas
* Thahe Mohammed Sabbar
* Emad al-Janabi
* Abu Abdulrahman al-Bilawi
* Bill Barloon
* John Nichol, kuninkaallisten ilmavoimien navigaattori ammuttiin alas ja Irakin joukot vangisivat hänet operaatiossa Desert Storm.
* Abu Bakr al-Baghdadi, oikealta nimeltään Ibrahim Awad Ibrahim al-Badry, josta tuli myöhemmin Isisin johtaja toukokuusta 2010 kuolemaansa 26. lokakuuta 2019 asti.

Lähteet
-------

1. 1 2 3 4  Israeli interrogators 'in Iraq' *news.bbc.co.uk*.  3.7.2004. Viitattu 11.2.2024. (englanniksi)
2. ↑  Ex-Abu Ghraib Interrogator: Israelis Trained U.S. to Use "Palestinian Chair" Torture Device *Democracy Now!*. Viitattu 11.2.2024. (englanniksi)
3. ↑  Vangit: Kidutus Abu Ghraibissa pahempaa kuin Saddamin aikana *Kaleva*. Viitattu 11.2.2024.
4. ↑  Kenraalimajuri: Obaman salailemissa kidutuskuvissa raiskataan vankeja *iltalehti.fi*. Viitattu 11.2.2024.
5. ↑  Abu Ghraib 2004: CBS näytti amerikkalaisia kiduttamassa irakilaisvankeja *KU*.  29.4.2014. Viitattu 11.2.2024.
6. 1 2  Abu Ghraibin vankila avattiin uudelleen Irakissa *ts.fi*.  21.2.2009. Viitattu 11.2.2024.
7. 1 2  Abu Ghraibin vankila avataan uudelleen *Yle Uutiset*.  24.1.2009. Viitattu 11.2.2024.
8. 1 2  Duraid Adnan, Tim Arango: Iraq Shuts Down the Abu Ghraib Prison, Citing Security Concerns *The New York Times*.  15.4.2014. Viitattu 11.2.2024. (englanniksi)
9. ↑  Abu Ghurayb Prison - Iraq Security Organization Facilities *globalsecurity.org*. Viitattu 11.2.2024.
10. ↑  Abu Ghuraybin vankila *globalsecurity.org*.
11. ↑  Abu Ghurayb Prison - Iraq Security Organization Facilities *globalsecurity.org*. Viitattu 11.2.2024.
12. ↑  Rory McCarthy: Saddam sets free political prisoners *The Guardian*.  21.10.2002. Viitattu 11.2.2024. (englanniksi)
13. ↑  114. armeijan yhteysryhmä, tukikohtaoperaatio FOB Abu Ghraib Prison 2004-2005
14. ↑  Marines Relate Events of Abu Ghraib Attack - DefendAmerica News Article *web.archive.org*.  13.7.2007.  Arkistoitu 13.7.2007. Viitattu 11.2.2024.
15. ↑  US to transfer Abu Ghraib prisoners *The Sydney Morning Herald*.  10.3.2006. Viitattu 11.2.2024. (englanniksi)
16. 1 2 3 4  Associated Press: Iraq: hundreds escape from Abu Ghraib jail *The Guardian*.  22.7.2013. Viitattu 11.2.2024. (englanniksi)
17. ↑  washingtonpost.com: New Details of Prison Abuse Emerge *web.archive.org*.  14.5.2011. Viitattu 11.2.2024.
18. ↑  Seymour M. Hersh: Chain of Command *The New Yorker*.  9.5.2004. Viitattu 11.2.2024. (englanniksi)
19. ↑  Mark Benjamin: Taguba denies he's seen abuse photos suppressed by Obama *Salon*.  30.5.2009. Viitattu 11.2.2024. (englanniksi)
20. ↑  Seymour M. Hersh: The General’s Report *The New Yorker*.  18.6.2007. Viitattu 11.2.2024. (englanniksi)
21. ↑  Mark Benjamin, Michael Scherer: "Other government agencies" *Salon*.  14.3.2006. Viitattu 11.2.2024. (englanniksi)
22. ↑  Susan Sontag: Regarding The Torture Of Others *The New York Times*.  23.5.2004. Viitattu 11.2.2024. (englanniksi)
23. ↑  Wayback Machine *web.archive.org*.  Arkistoitu 26.3.2009. Viitattu 11.2.2024.
24. ↑  Farzad Bazoft *The Guardian*.  18.3.1990. Viitattu 11.2.2024. (englanniksi)
25. ↑  Condé Nast: My Prisoner, My Brother *Vanity Fair*.  20.2.2007. Viitattu 11.2.2024. (englanniksi)
26. ↑  CNN.com - Transcripts *transcripts.cnn.com*. Viitattu 11.2.2024.
27. ↑
28. ↑
29. ↑
30. ↑
31. ↑
32. ↑
33. ↑  Joshua Eaton: U.S. Military Now Says ISIS Leader Was Held in Notorious Abu Ghraib Prison *The Intercept*.  25.8.2016. Viitattu 11.2.2024. (englanniksi)

Aiheesta muualla
----------------

* Kuvia tai muita tiedostoja aiheesta **Abu Ghraibin vankila** Wikimedia Commonsissa